b'\n_START_ARTICLE_\nVindm\xc3\xb8lle\n_START_PARAGRAPH_\nEn vindm\xc3\xb8lle er en mekanisk innretning som blir drevet ved hjelp av blader p\xc3\xa5 roterende aksel som f\xc3\xa5r bevegelsesenergi fra vinden. _NEWLINE_Opprinnelig ble vindm\xc3\xb8ller brukt for \xc3\xa5 male korn eller pumpe vann, men i dag brukes ordet ogs\xc3\xa5 om vindturbiner for produksjon av elektrisitet og pumping av vann. Vi snakker da om vindkraft.\n_START_SECTION_\nHistorikk\n_START_PARAGRAPH_\nDe f\xc3\xb8rste vindm\xc3\xb8llene vi kjenner til ble brukt i Kina for 4000 \xc3\xa5r siden, og ble brukt til \xc3\xa5 pumpe vann til kunstige vanningssystemer. I Hellas brukte man vindm\xc3\xb8ller for nesten 2000 \xc3\xa5r siden, i Persia (dagens Iran) ble de brukt 600 \xc3\xa5r e.kr., mens vindm\xc3\xb8llene kom til resten av Europa med korsfarerne f\xc3\xb8rst p\xc3\xa5 1100-tallet._NEWLINE_I middelalderen begynte man \xc3\xa5 bruke vindkraft.  Vindm\xc3\xb8ller spilte ogs\xc3\xa5 en stor rolle under t\xc3\xb8rrlegging og gjenvinning av land fra Nordsj\xc3\xb8en i deler av Nederland, samt oppdyrking av pr\xc3\xa6rien i USA og Australia, der de ble brukt til \xc3\xa5 pumpe opp vann. Til Sverige kom vindm\xc3\xb8llene p\xc3\xa5 begynnelsen av 1300-tallet, der de ble brukt til \xc3\xa5 male korn og pumpe vann. _NEWLINE_Mellom Nederland og Danmark er kysten og landet innafor flatt og godt egnet for vindm\xc3\xb8lledrift. Da var det ikke snakk om \xc3\xa5 utvinne elektrisk energi, vindm\xc3\xb8ller ble tatt i bruk for \xc3\xa5 drive innretninger, som ble brukt til handverk og landbruk. Vindm\xc3\xb8llene ble brukt til \xc3\xa5 male korn, papirproduksjon, noen malte fargepigmenter til b\xc3\xa5de hus- og kunstnermaling, mens atter andre malte kryddere eller drev et batteri av remskiver som drev sagblader, dreiebenker, driller osv. Ulike typer vindm\xc3\xb8ller utgjorde Nederlands f\xc3\xb8rste industriomr\xc3\xa5de, nord for Amsterdam. Noen av m\xc3\xb8llene i dette omr\xc3\xa5det har blitt beholdt og er en del av friluftsmuseet Zaanse Schans. Den indre mekanikken med tannhjul og drev, var til \xc3\xa5 begynne med av tre, men jern og messing kom fort i bruk. Den mest sinnrike mekanismen var den som roterte hele m\xc3\xb8llehuset etter hvert som vinden dreide._NEWLINE_Norge hadde rikelig med vannkraft til \xc3\xa5 drive m\xc3\xb8ller og kverner; derfor ble det bygget bare et f\xc3\xa5tall vindm\xc3\xb8ller i landet v\xc3\xa5rt, og de fleste hadde kort levetid. I den senere tid har man i Norge begynt \xc3\xa5 bruke vindm\xc3\xb8ller til produksjon av elektrisk kraft. Det er blitt utbygget en del anlegg langs kysten, og flere prosjekter er under planlegging._NEWLINE_Vindkraft brukes ikke bare til vindm\xc3\xb8ller. Den har ogs\xc3\xa5 blitt utnyttet i \xc3\xa5rtusener til \xc3\xa5 drive for eksempel seilb\xc3\xa5ter framover sj\xc3\xb8en. Seilfly bruker oppadg\xc3\xa5ende vinder til \xc3\xa5 holde seg oppe.'